Εθνικό Κέντρο Τεκμηρίωσης και Ηλεκτρονικού Περιεχομένου (ΕΚΤ)/Προσωρινό

Το Εθνικό Κέντρο Τεκμηρίωσης και Ηλεκτρονικού Περιεχομένου (ΕΚΤ) είναι δημόσιος οργανισμός.

Ιστορικό 
Η ίδρυσή του έγινε το 1980 με πόρους από το «Πρόγραμμα Ανάπτυξης των Ηνωμένων Εθνών», ήταν ενταγμένο στο «Εθνικό Ίδρυμα Ερευνών (ΕΙΕ)» και η εποπτεύουσα αρχή ήταν η Γενική Γραμματεία Έρευνας και Τεχνολογίας (ΓΓΕΤ). Η ευθύνη του στρατηγικού σχεδιασμού της πολιτικής καθώς και της αξιολόγησης του ΕΚΤ αποδιδόταν στο «Επιστημονικό Συμβούλιο του Εθνικού Κέντρου Τεκμηρίωσης» (ΕΣΕΚΤ).

Το 2017 ο τίτλος του άλλαξε από «Εθνικό Κέντρο Τεκμηρίωσης (ΕΚΤ)» σε «Εθνικό Ίδρυμα Ερευνών (ΕΙΕ) - Εθνικό Κέντρο Τεκμηρίωσης (ΕΚΤ)». Από τον Αύγουστο του 2019 φέρει τον σημερινό τίτλο, είναι νομικό πρόσωπο ιδιωτικού δικαίου μη κερδοσκοπικού χαρακτήρα με έδρα την Αθήνα και εποπτεύεται από τον Υπουργό Ψηφιακής Διακυβέρνησης.

Διοίκηση 
Όργανα Διοίκησης του ΕΚΤ είναι το Διοικητικό Συμβούλιο και ο Διευθυντής. Τα μέλη του Δ.Σ. ορίζονται με υπουργική απόφαση πλην του Διευθυντή ο οποίος επιλέγεται, διορίζεται, ελέγχεται και αξιολογείται από το υπόλοιπο Δ.Σ. Το Δ.Σ. λαμβάνει τις αποφάσεις για τον οργανισμό και ο Διευθυντής τις εκτελεί, εκπροσωπεί το ΕΚΤ και είναι προϊστάμενος σε όλα τα τμήματα του οργανισμού. Διευθύντρια του ΕΚΤ από το 2013 είναι η Δρ. Εύη Σαχίνη.

Ρόλοι 
Έχει οριστεί ως «Επιστημονική Υποδομή Εθνικής Χρήσης» και «Εθνική Αρχή του Ελληνικού Στατιστικού Συστήματος».

Επιστημονική Υποδομή Εθνικής Χρήσης 
Υπό αυτόν τον θεσμικό ρόλο διαχειρίζεται στοιχεία γνώσης που παράγονται στην Ελλάδα και αφορούν τον πολιτισμό, την τεχνολογία και την επιστήμη, τα οποία συλλέγει, συσσωρεύει, οργανώνει, τεκμηριώνει, διαφυλάσσει και διαχέει και εγχώρια και στο εξωτερικό.

Εθνική Αρχή του Ελληνικού Στατιστικού Συστήματος 
Ως φορέας της παράγει στατιστικά προς αποστολή στην Ευρωπαϊκή Στατιστική Αρχή, τα οποία αφορούν έρευνα & ανάπτυξη, επιπρόσθετα για γυναίκες, αντίστοιχες κρατικές πιστώσεις, επιστημονικές δημοσιεύσεις, διδακτορικά και καινοτομία στην Αγορά.

Εθνική ηλεκτρονική υποδομή 
Η ηλεκτρονική υποδομή που σχηματίζεται λόγω του θεσμικού ρόλου του ΕΚΤ σε εθνικό επίπεδο:

 γίνεται ασφαλές σημείο πρόσβασης στα στοιχεία γνώσης και το περιεχόμενο που συσσωρεύει
 μπορεί να εξυπηρετεί λειτουργικά οργανισμούς που διαχειρίζονται και παρέχουν περιεχόμενο
 σε όλη τη διαδικασία μπορούν να αντλούνται στατιστικά δεδομένα και δείκτες με σκοπό την υποστήριξη της έρευνας, της ανάπτυξης και της καινοτομίας
 γίνεται κέντρο πληροφόρησης σε ζητήματα έρευνας και καινοτομίας καθώς και εθνικών και ευρωπαϊκών προγραμμάτων

Χρηματοδότηση 
Χρηματοδοτείται τακτικά από το υπουργείο στο οποίο υπάγεται και από τον προϋπολογισμό του Κράτους, από δημόσιους και ιδιωτικούς οργανισμούς, και εκτός Ελλάδας, δωρεές, έσοδα από τη δραστηριότητά του και αξιοποίηση της περιουσίας του, δάνεια κλπ.

Υπηρεσίες 
Το ΕΚΤ παρέχει υπηρεσίες σε τρεις βασικούς άξονες:

econtentEKT 
Ψηφιακό περιεχόμενο και υπηρεσίες: Ο δικτυακός τόπος econtent.ekt.gr παρέχει πρόσβαση προς όλους σε επιστημονικό και πολιτιστικό περιεχόμενο και παράλληλα δίνει τη δυνατότητα σε φορείς και διαχειριστές περιεχομένου να αξιοποιήσουν τον ιστότοπο για την διαμοίραση και την ανάδειξη του δικού τους περιεχομένου. Ο ιστότοπος είναι στην πράξη ένας κατάλογος αναζήτησης για ψηφιακές συλλογές, λίστες βιβλίων, διδακτορικές διατριβές, επιστημονικές εκδόσεις, ευρετήρια και εφαρμογές που φιλοξενούνται στην πλατφόρμα του.

metricsEKT 
Δείκτες και στατιστικές που αφορούν έρευνα, ανάπτυξη και καινοτομία: Ο δικτυακός τόπος metrics.ekt.gr συγκεντρώνει στατιστικές, δείκτες, πίνακες δεδομένων, μελέτες και διαδραστικούς χάρτες, κατανέμοντας τα στοιχεία αυτά σε 10 κεντρικούς θεματικούς άξονες πρόσβασης.

innovationEKT 
Έρευνα, καινοτομία και επιχειρηματικότητα: Ο δικτυακός τόπος innovation.ekt.gr παρέχει υποστήριξη σε ερευνητικές ομάδες για να υποβάλλουν προτάσεις και να υλοποιούν έργα, μπορεί κανείς να βρίσκει μέσω αυτού συνεργάτες για επιχειρηματικότητα και τεχνολογία σε Ελλάδα και Ευρώπη ή να ενημερώνεται αυτόματα για τέτοιες συνεργασίες, πληροφορεί για ζητήματα έρευνας και καινοτομίας, και διασυνδέει και δικτυώνει φυσικά επιστήμονες, επιχειρηματίες και επαγγελματίες.

Παραπομπές

Πηγές 
 
 Υπουργικές αποφάσεις 7304/Β2-576 & 7303/Β2-577 (8 & 9  2212.2-1/5100/68391/2017) - ΦΕΚ 3482/Β/5-10-2017

Αναφορές
 Προέδρου, Μαργαρίτης: «Εθνικό Κέντρο Τεκμηρίωσης», Περισκόπιο της Επιστήμης, τεύχος 209 (Σεπτέμβριος 1997), σσ. 44-55

Εξωτερικοί Σύνδεσμοι
Επίσημη ιστοσελίδα του Ε.Κ.Τ. 
Δικτυακός τόπος openaccess.gr
Παρουσίαση Εθνικού Κέντρου Τεκμηρίωσης (EKT), Ελλάδα
eContent
Metrics
Innovation
Υπουργείο Ψηφιακής Διακυβέρνησης